กรมควบคุมมลพิษ (คพ.) พัฒนาระบบคาดการณ์สถานการณ์มลพิษอากาศ เพื่อสร้างความเชื่อมั่นเรื่องของข้อมูลฝุ่นละอองขนาดเล็กทั่วประเทศไทย
กรมควบคุมมลพิษ (คพ.) พัฒนา “ระบบคาดการณ์สถานการณ์มลพิษอากาศ” เพื่อสร้างความเชื่อมั่นเรื่องของข้อมูลฝุ่นละอองขนาดเล็กทั่วประเทศไทย           นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า กรมควบคุมมลพิษ (คพ.) ได้พัฒนา “ระบบคาดการณ์สถานการณ์มลพิษทางอากาศ” ใช้เป็นเครื่องมือสนับสนุนการดำเนินงานของยุทธศาสตร์ดังกล่าวให้เกิดผลสัมฤทธิ์ และเป็นเครื่องมือสนับสนุนการบริหารจัดการปัญหาสถานการณ์ในพื้นที่เป้าหมายอย่างพื้นที่ภาคเหนือและกรุงเทพมหานครอย่างแม่นยำมากขึ้น โดยระบบดังกล่าวพัฒนาขึ้นบนพื้นฐานของแบบจำลองคณิตศาสตร์ด้านการกระจายตัวมลพิษอากาศ และแบบจำลองทางคณิตศาสตร์ด้านสภาพอุตุนิยมวิทยาและชั้นบรรยากาศที่พัฒนาโดย องค์การบริหารสมุทรศาสตร์และบรรยากาศแห่งสหรัฐอเมริกา และองค์การพิทักษ์สิ่งแวดล้อมแห่งประเทศสหรัฐอเมริกา ปัจจุบันระบบดังกล่าวใช้สนับสนุนการคาดการณ์สถานการณ์มลพิษทางอากาศที่แม่นยำสูงสุดได้ไม่เกิน 3 วัน ในพื้นที่ต่างๆ คือ พื้นที่กรุงเทพมหานครและปริมณฑล // พื้นที่ 9 จังหวัดภาคเหนือของประเทศไทย สามารถคาดการณ์สถานการณ์ฝุ่นละอองขนาดเล็กในพื้นที่และการเคลื่อนตัวของมลพิษข้ามแดน // พื้นที่เขตควบคุมมลพิษ ต.หน้าพระลาน จ. สระบุรี สามารถประเมินสถานการณ์ฝุ่นละอองขนาดเล็กที่เกิดขึ้นจากแหล่งกำเนิดมลพิษภายในพื้นที่ และสุดท้าย พื้นที่เขตควบคุมมลพิษ ต. มาบตาพุด จ.ระยอง สามารถประเมินศักยภาพการรองรับมลพิษของพื้นที่ (Carrying Capacity) โดยเฉพาะสารอินทรีย์ระเหยง่ายจากแหล่งกำเนิดมลพิษ ที่สำคัญยังสามารถใช้สนับสนุนการประเมินสถานการณ์ที่เกิดจากกรณีเหตุฉุกเฉินที่ต้องการรับมืออย่างรวดเร็วและมีประสิทธิภาพ และใช้ประเมินสถานการณ์กรณีร้องเรียนปัญหามลพิษทางอากาศ             อธิบดีกรมควบคุมมลพิษ (คพ.) กล่าวย้ำว่า คพ. ยังได้ปรับปรุงและพัฒนาเทคโนโลยีเพื่อเพิ่มศักยภาพในการประมวลผล( ระบบคอมพิวเตอร์) สำหรับการพยากรณ์ให้สามารถทำนายผลได้ล่วงหน้าจากเดิม 3 วันเป็นประมาณ 5-7 วัน และมีความแม่นยำมากยิ่งขึ้น เพื่อสร้างความเชื่อมั่นให้กับประชาชนต่อการทำงานของรัฐบาลต่อไป และให้การจัดการมลพิษทางอากาศประสบความสำเร็จตามเป้าหมายด้วย